Ses terroriste slaan toe op nóg 'n Vrystaat-plaas | SAUK.co.za - Nuus.info
Ses gewapende mans het Maandagoggend 'n bejaarde egpaar, onderskeidelik 80 en 85 jaar oud, op hul plaas in die Odendaalsrus-omgewing in die Vrystaat aangeval en beroof.
Dit was die sesde aanval op 'n plaas of kleinhoewe sedert Saterdag.
Kapt. Stephen Thakeng, polisiewoordvoerder vir die Vrystaat, het aan Maroela Media gesê die verdagtes het 'n venster gebreek om toegang tot die egpaar se huis te kry.
"Die man is met 'n onbekende voorwerp op sy bors geslaan. Sy vrou is ongedeerd gelaat," het Thakeng gesê. Geen ernstige beserings is aangemeld nie.
Die huis is geplunder en die egpaar se honde is ook vergiftig.
Die verdagtes het met hul buit in die egpaar se grys Mercedes Benz, met die registrasienommer BYN 577 FS, op die vlug geslaan en is steeds op vrye voet. 'n Volskaalse soektog is na die verdagtes van stapel gestuur.
Die polisie ondersoek 'n saak van huisroof. Enigiemand met inligting wat die polisie in hul ondersoek kan bystaan of wat die motor opmerk, word versoek om kapt. Human van die Odendaalsrus-speurtak by 057 916 2400 of Stop Misdaad by 08600 10111 te bel.
Dié aanval was een van talle die afgelope drie dae. Die ander aanvalle was Sondagoggend in Bothaville in die Vrystaat, Saterdagaand in die Swartruggens-omgewing in Noordwes, Saterdagaand in Muldersdrift in Gauteng, Saterdag in die Witrivier-omgewing in Mpumalanga en nog een Saterdagaand op 'n kleinhoewe buite Centurion toe 'n man tydens 'n aanval doodgeskiet is toe hy sy bure wou help.